Amedia kutter en halv milliard
Kuttene, som ble besluttet i slutten av mars, kommer som følge av sviktende annonseinntekter. Konsernsjefen bekrefter nå kuttene overfor Journalisten. - Dette får virkninger overalt. Også i redaksjonene. Men på hvilken måte vil vi nå analysere og finne svar på, sier Stokstad. Konserntillitsvalgt Eva Stenbro sier hun ikke kjenner til detaljene, men at det skal holdes orienteringsmøter for de ansatte denne uken. - Nå har vi vært gjennom to store kuttrunder allerede, fra finanskrisen i 2008-2009 til synergiuttaket etter oppkjøpet av Edda media i 2011. Folk er veldig slitne og lei av kutt. Jeg har fått mange spørsmål om vi egentlig har noe igjen å kutte, sier hun til Aftenposten. Amedia eier 78 lokal- og regionaviser i Norge. Fram mot sommeren skal selskapet finne ut hvor mye hver enkelt bedrift kan bidra til kuttene, som settes i verk fra 2015.
Konsernsjef Are Stokstad bekrefter at Amedia skal kutte rundt en halv milliard kroner på grunn av sviktende annonseinntekter.